Video: Jordvold hindrer udsyn til og fra P-plads
Der er håb forude for bilister, som lige nu må se på bunker af jord på pendlerpladsen ved Søften-Aarhus Nord
SØFTEN/AARHUS NORD For få uger siden kunne bilister, der lagde vejen ind på samkørselspladsen på Århusvej ved Søften og E45 Aarhus Nord-udfletningen, se langt omkring.
Nu er den udsigt begrænset til store bunker jord, som lige inden og i sommerferien er blevet lagt her.
Derfor har en af vores følgere på facebook, Henning Skovgaard Bach, sendt denne besked:
"Er der en fornuftig forklaring på, at Søften pendlerplads indrammes af jordvolde, den smukke udsigt til Aarhus er pist væk, og parkerede biler er endnu mere udsat for indbrud og hærværk."
Og sådan så vores følger på facebook udsigten forleden. Foto: Henning Skovgaard Bach/facebook
På den anden side af E45 arbejdes der på en udvidet tilkørselsrampe fra syd mod Djurslandsmotorvejen.
Vejdirektoratet er ferieramt i projektafdelingen, men da Lokalavisen Favrskov fløj forbi med dronen, kom en lastbil med tip og læssede endnu mere jord af.
Vi landede og tog kontakt til chaufføren - hvis navn ikke kom med her, desværre - men han kørte i en lastbil fra 'Hinnerup Containerservice - en del af Trasborg', som der stod på siden.
"Det er jord fra arbejdet med en udvidet tilkørsel til Djurslandsmotorvejen på den anden side af E45 sydgående fra. På tirsdag kører vi vist det sidste læs, og så bliver området her planeret og gjort pænt igen," lød det fra førerhuset.
Her er vejarbejdet, som giver overskydende jord, der afleveres ved samkørselspladsen nær Søften. Foto: Michael Wulff
Der er allerede en maskine, som har planeret en del af området. Tirsdag 23. juni skulle det sidste overskydende jord fra vejarbejdet ved E45 være på plads. Dronefoto: Michael Wulff